bluuebunny/crossref_metadata_2025 huggingface dataset:
Role of free style Libre-Flash Glucose Monitoring: Glycemic control of Type-1 Diabetes
Authors: Mohamed Imad , Talaat Iman M. , Alghamdi Hamed A. , Allam Gamal
Published: September 2021

Background & Objective: Type-1 diabetics (T1D) usually do not meet guidelines for glycaemic control. This study aimed to determine the benefit of free style libre-flash glucose monitoring system (FSL-FGM) in lowering glycated hemoglobin (HbA1c) in poorly controlled T1D patients.

Methods: This prospective two single arm clinical study included 273 T1D patients, and data collected at one, six and 18 months with concomitant extraction of samples for HbA1c basal and at six and 18 months. The study was conducted in Prince Mansour Military Hospital at Taif, Saudi Arabia from June 2017 to November 2018.

Results: HbA1c % was significantly diminished in patients used FSL-FGM at 6 and 18 months. The median percentage difference in HbA1c at 6 and 18 months versus basal was significantly decreased in those using FSL-FGM. Within diabetics using FSL-FGM, the median difference in HbA1c after 18 months was significantly decreased in patients with HbA1c >10% compared to those with HbA1c <10%. Estimated HbA1c by FSL showed a significant correlation with HbA1C assayed in the blood. The snapshot information showed a highly significant difference in average glucose with low significant difference in hypoglycemia parameters. The FSL-FGM provides significant changes in HbA1c in diabetic patients without observed risk for hypoglycemia.

Conclusions: The dynamic way of blood glucose monitoring using FSL-FGM provides improvement in HbA1c in diabetic patients without observed risk for hypoglycemia.

doi: https://doi.org/10.12669/pjms.37.7.4114

How to cite this:Mohamed IAA, Talaat IM, Alghamdi HA, Allam G. Role of free style Libre–Flash Glucose Monitoring: Glycemic control of Type-1 Diabetes. Pak J Med Sci. 2021;37(7):---------. doi: https://doi.org/10.12669/pjms.37.7.4114

This is an Open Access article distributed under the terms of the Creative Commons Attribution License (http://creativecommons.org/licenses/by/3.0), which permits unrestricted use, distribution, and reproduction in any medium, provided the original work is properly cited.
Patterns of nematode responses across natural gradients in a mediterranean oak forest
Authors: Bhusal Daya Ram
Published: September 2021

Μελετήσαμε τις αποκρίσεις των βιοκοινοτήτων των Νηματωδών έναντι φυσικών διαβαθμίσεων των διαθέσιμων πόρων και του μικροκλίματος σε δάσος Μεσογειακής δρυός (Quercus pubescens). Οι διαβαθμίσεις που μελετήθηκαν ήταν η διαβάθμιση μικροενδιαιτημάτων εντός κάθε περιοχής, η υψομετρική (μικρό- μεγάλο υψόμετρο), η διαβάθμιση έκθεσης (Ανατολική, Νότια και Βόρεια) και η διαβάθμιση κάλυψης βλάστησης (δασος- ανοιχτός χώρος). Για τη μελέτη των αποκρίσεων των νηματωδών έναντι των διαβαθμίσεων εστιάσαμε σε όψεις των κοινοτήτων όπως η αφθονία και η ποικιλότητα, η κατανομή μεγέθους σώματος και μορφομετρικών χαρακτήρων, η σχετική συμμετοχή των τροφικών ομάδων, οι βιοδείκτες και το μεταβολικό αποτύπωμα των νηματωδών. Τα αποτελέσματα παρουσιάζονται σε 6 κεφάλαια. Στο πρώτο αναφερόμαστε τις βιοκλιματικές παραμέτρους ανά θέση δειγματοληψίας. Στα υπόλοιπα 5 εστιάζουμε στις διαφορετικές όψεις της βιοκοινότητας των νηματωδών και στις αποκρίσεις έναντι των διαβαθμίσεων. Το μικροενδιαίτημα είναι ο πιο καθοριστικός παράγοντας διαφοροποίησης των κοινοτήτων ως προς την αφθονία την δομή και την ποικιλότητα γενών και την κατανομή του σωματικού τους μεγέθους. Οι μεταξύ των θέσεων διαφοροποιήσεις της αφθονίας, της ποικιλότητας και του μεταβολικού αποτυπώματος ανά ενδιαίτημα σχετίζονται και μπορούν να προβλεφτούν από με τις διακυμάνσεις των βιοκλιματικών συνθηκών. Αυτό επιτρέπει την προβολή των προβλέψεων σε περιοχές εντός του χώρου δειγματοληψίας και μπορεί να βοηθήσεις στην αναγωγή από το δείγμα στο τοπίο κάτι που θα ισχυροποιήσει σημαντικά την χρήση των βιοδεικτών με μείωση του κόστους δειγματοληψίας με την προϋπόθεση βέβαια ότι θα υπάρχουν διαθέσιμοι υψηλής ευκρίνειας χάρτες βιοκλιματικών συνθηκών.
Theoretical and empirical contributions to stock - flow consistent modelling
Authors: Πιέρρος Χρίστος
Published: September 2021

Αυτή η διδακτορική διατριβή επεκτείνει τη μεθοδολογία συνέπειας αποθεμάτων-ροών τόσο από θεωρητική όσο και από εμπειρική σκοπιά. Ιδιαίτερη έμφαση δίνεται στη μοντελοποίηση των θεσμών της αγοράς εργασίας στο πλαίσιο των υποδειγμάτων συνέπειας αποθεμάτων-ροών και στον αντίκτυπό τους στις μακροοικονομικές επιδόσεις της οικονομίας και στην απασχόληση.Για την επίτευξη αυτού του σκοπού, αναπτύσσονται δύο υποδείγματα, ένα θεωρητικό και ένα εμπειρικό. Το πρώτο εξετάζει το ρόλο των συνδικαλιστικών οργανώσεων και τη διαδικασία συλλογικής διαπραγμάτευσης, σε σχέση με τα μακροοικονομικά αποτελέσματα, σε μια κλειστή οικονομία. Οι ισχυρότερες συνδικαλιστικές οργανώσεις και η ρύθμιση της αγοράς εργασίας διαπιστώθηκε ότι έχουν θετικό αντίκτυπο τόσο σε όρους εθνικού προϊόντος όσο και απασχόλησης. Αντίθετα, η απελευθέρωση της αγοράς εργασίας, η οποία αντανακλάται σε ένα χαμηλότερο κατώτατο μισθό και σε ελαστικές εργασιακές σχέσεις, έχει ισχυρά υφεσιακά αποτελέσματα τουλάχιστον βραχυπρόθεσμα και μεσοπρόθεσμα. Ωστόσο, τα ισχυρότερα συνδικάτα έχουν τη δυνατότητα να αντισταθμίσουν τις αρνητικές επιπτώσεις της απορρύθμισης της αγοράς εργασίας. Το ίδιο ισχύει στην περίπτωση της τεχνολογικής ανεργίας.Το εμπειρικό υπόδειγμα αξιολογεί τη διαδικασία εσωτερικής υποτίμησης στην ελληνική οικονομία. Οι εγχώριες και οι εξαγωγικές τιμές καθίστανται ενδογενείς, και εξαρτώνται από τον κατώτατο μισθό και από την κάλυψη των συλλογικών διαπραγματεύσεων. Με αυτή τη διαμόρφωση, το μακροοικονομετρικό υπόδειγμα είναι σε θέση να εξετάσει κατά πόσο η μείωση του κατώτατου μισθού και του δείκτη κάλυψης των συλλογικών διαπραγματεύσεων θα ενίσχυε την ανταγωνιστικότητα κόστους και αν η ανταγωνιστικότητα κόστους μπορεί να οδηγήσει στην εδραίωση ενός ρυθμού μεγέθυνσης που κατευθύνεται από τις εξαγωγές.Στη συνέχεια, το υπόδειγμα εφαρμόζεται στην ελληνική οικονομία, η οποία αποτελεί χαρακτηριστικό παράδειγμα εφαρμογής της πολιτικής εσωτερικής υποτίμησης. Οι συμπεριφορικές εξισώσεις εκτιμούνται οικονομετρικά με τη χρήση της προσέγγισης Dynamic OLS. Οι εκτιμήσεις δείχνουν ότι οι πραγματικές εξαγωγές εξαρτώνται κυρίως από την ελαστικότητα εισοδήματος των εμπορικών εταίρων και ότι υπάρχει μεγάλη εξάρτηση του παραγωγικού τομέα από τις εισαγωγές. Η έλλειψη διαρθρωτικής ανταγωνιστικότητας εμφανίζεται ως το κύριο πρόβλημα της ελληνικής οικονομίας, κάτι το οποίο δεν εξετάζεται στα Προγράμματα Οικονομικής Προσαρμογής της Ελλάδας. Αντίθετα, η εστίαση στην ανταγωνιστικότητα κόστους είχε περισσότερο αρνητικές παρά θετικές επιπτώσεις για την ελληνική οικονομία. Τα ευρήματα, αυτά, τεκμηριώνονται μέσα από εκτιμήσεις που προκύπτουν από τη χρήση του εμπειρικού υποδείγματος. Οι προβλέψεις δείχνουν ότι η μεσοπρόθεσμη βιωσιμότητα της ελληνικής οικονομίας εξασφαλίζεται μέσα από την επαναρύθμιση της αγοράς εργασίας και από ένα επενδυτικό σχέδιο που θα ενισχύσει τη διαρθρωτική ανταγωνιστικότητα.
Οι οικονομικές δραστηριότητες του μυκηναϊκού ιερατείου
Authors: Γκιόκα-Σπιτσιέρη Ασπασία
Published: September 2021

Η παρούσα διατριβή εξετάζει τις οικονομικές δραστηριότητες του μυκηναϊκού ιερα-τείου με βάση τα τεκμήρια της Γραμμικής Γραφής Β και τα αρχαιολογικά δεδομένα από τα ιερά της ηπειρωτικής Ελλάδας κατά την ανακτορική περίοδο (14ος - 12ος αιώνας π. Χ.). Στόχος είναι η διερεύνηση της οργάνωσης της θρησκευτικής οικονομίας και ο προσδιορισμός της σχέσης της με την ανακτορική. Δεδομένου ότι στις πρώιμες κοινωνίες, όπως η μυκηναϊκή, η οικονομία, η κοινωνία και η θρησκεία ήταν στενά συνδεδεμένες, το ζήτημα σχετίζεται άμεσα με την κοινωνική θέση του ιερατείου εντός του ιεραρχημένου ανακτορικού συστήματος και άπτεται άμεσα του ζητήματος της φύσης της μυκηναϊκής βασιλείας. Η διατριβή διαρθρώνεται σε τρεις ενότητες. Στην πρώτη ενότητα εξετάζεται το θέμα της ιερής οικονομίας και της σχέσης πολιτικής και θρησκευτικής εξουσίας. Η δεύτερη ενότητα είναι αφιερωμένη στα επιγραφικά δεδομένα (σύνθεση και οργάνωση του μυκηναϊκού ιερατείου, βιοτεχνικές δραστηριότητες των ιερών και η παρουσία του θρησκευτικού στοιχείου στη γαιοκατοχή) και η τρίτη στα αρχαιολογικά (παρουσιάζονται τα ιερά της ηπειρωτικής Ελλάδας, καθώς και τα ιερά στην Αγία Ειρήνη της Κέας και στη Φυλακωπή της Μήλου, που εμφανίζουν στοιχεία άσκησης βιοτεχνικής δραστηριότητας). Το τελευταίο κεφάλαιο αφιερώνεται στην ανασύνθεση των δεδομένων και προτείνεται ότι τα ιερά που βρίσκονταν σε εγγύτητα με τα ανάκτορα αποτελούσαν οικονομικές μονάδες που ελέγχονταν μεν από αυτά, διέθεταν όμως σχετική αυτονομία. Από τα διαθέσιμα στοιχεία δεν προκύπτει πως το θρησκευτικό στοιχείο κυριαρχούσε στους χώρους παραγωγής και στον τρόπο διανομής των αγαθών κατά τη μυκηναϊκή ανακτορική περίοδο. Τα τεκμήρια δεικνύουν ότι οι θρησκευτικοί αξιωματούχοι κατείχαν σημαντική θέση στη μυκηναϊκή κοινωνία, χωρίς όμως να διαθέτουν προνομιακή μεταχείριση ούτε κατοχή ειδικών προνομίων, τουλάχιστον στον οικονομικό τομέα, μολονότι η θρησκεία έπαιζε σημαντικό ρόλο στη μυκηναϊκή κοινωνία και κάποια ιερά φαίνεται πως διέθεταν οικονομική δύναμη και συνακόλουθα κάποιου είδους επιρροή. Από τα υπάρχοντα επιγραφικά και αρχαιολογικά δεδομένα δεν προκύπτει η αρχιερατική ιδιότητα του Μυκηναίου ηγεμόνα, ούτε η ύπαρξη κάποιας ειδικής σχέσης μεταξύ ιερατείου και ανώτατης πολιτικής εξουσίας.
Μοντέλο διδασκαλίας της μετάφρασης με χρήση αλληλεπιδραστικών τεχνολογιών
Authors: Ίσερης Γεώργιος
Published: September 2021

Ο σκοπός της διδακτορικής διατριβής είναι η ανάπτυξη ενός μοντέλου διδασκαλίας και αξιολόγησης της μετάφρασης νομικών κειμένων εξ αποστάσεως με χρήση αλληλεπιδραστικών συνεργατικών τεχνολογιών με στόχο την αύξηση του ενδιαφέροντος για το μάθημα, την ενίσχυση του επιπέδου συνεργατικότητας στη μάθηση και την ενίσχυση της μεταφραστικής επάρκειας των φοιτητών. Το προτεινόμενο μοντέλο διδασκαλίας της μετάφρασης νομικών κειμένων (στην περίπτωσή μας της μετάφρασης ιταλικών νομικών κειμένων), με την υποστήριξη διαδικτυακού περιβάλλοντος διαχείρισης μάθησης και συνεργατικών τεχνολογικών εργαλείων συνδυάζει: α) διδακτικές στρατηγικές της μετάφρασης ειδικών κειμένων σχεδιασμένες βάσει των στρατηγικών ενίσχυσης κινήτρων μάθησης που προτείνονται από το ARCS μοντέλο του Keller, β) τη στρατηγική συνεργατικής μάθησης Jigsaw, γ) την εφαρμογή τους μέσω ενός συνεργατικού σεναρίου και δ) μία προσαρμοσμένη, παιδαγωγικά αξιοποιήσιμη εκδοχή του πλαισίου αξιολόγησης μεταφραστικής επάρκειας της Ένωσης Αμερικανών Μεταφραστών (American Translators Association (ATA)), ενός αναγνωρισμένου προγράμματος πιστοποίησης μεταφραστικής επάρκειας. Η έρευνα πραγματοποιήθηκε με βάση ένα πειραματικό σχέδιο διμεταβλητής ανάλυσης δύο ανεξάρτητων δειγμάτων (Πειραματική Ομάδα vs Ομάδα Ελέγχου) με μετρήσεις της στατιστικής σημαντικότητας της διαφοράς των μέσων όρων των εξεταζόμενων μεταβλητών στον προέλεγχο και μετέλεγχο. Η πειραματική διαδικασία διήρκεσε 10 εβδομάδες και για τη μέτρηση των κινήτρων μάθησης χρησιμοποιήθηκε η κλίμακα Course Interest Survey (CIS) η οποία αναπτύχθηκε από τον Keller, για τη συνεργατικότητα στη μάθηση η Cooperative Learning Scale (CLS) η οποία αναπτύχθηκε από τους EL-Deghaidy & Nouby, και για τη μεταφραστική επάρκεια η προσαρμοσμένη κλίμακα ATA. Τα αποτελέσματα της έρευνας έδειξαν για την πειραματική ομάδα στατιστικά σημαντικά καλύτερες επιδόσεις στα κίνητρα μάθησης, στο επίπεδο της συνεργατικότητας και το επίπεδο μεταφραστικής επάρκειας από την ομάδα ελέγχου. Αυτό μας επιτρέπει να συμπεράνουμε ότι, ακόμα και σε περιβάλλον εξ αποστάσεως εκπαίδευσης, όταν οι στρατηγικές διδασκαλίας της μετάφρασης σχεδιάζονται βασιζόμενες σε στρατηγικές ανάπτυξης κινήτρων και ενσωματώνονται σε στρατηγικές συνεργατικής μάθησης που ρυθμίζονται από συνεργατικά σενάρια και υποστηρίζονται από υπολογιστή, ενισχύουν τη μεταφραστική επάρκεια, τα κίνητρα μάθησης και το επίπεδο της συνεργατικότητας στη μάθηση. Τέλος, παρουσιάζουμε επιπλέον προτάσεις επέκτασης της έρευνας.
Τα υφάσματα και οι ενδυμασίες στην ευρωπαϊκή κοινότητα της Οθωμανικής Λάρνακας του 18ου αιώνα, μέσα από τα ανέκδοτα έγγραφα του κρατικού αρχείου Βενετίας
Authors: Χατζηκυριάκος Ιωσήφ
Published: September 2021

Το βενετο-κυπριακό εμπόριο υφασμάτων του 18ου αιώνα, αποτελεί ένα τμήμα μεγάλης σημασίας για την κυπριακή ιστορία του υφάσματος και του ενδύματος, στην οποία αντανακλώνται οι κοινωνικές συνθήκες της εποχής και σκιαγραφούνται οι κοινωνικές συμπεριφορές και οι νοοτροπίες του κόσμου που συνδέεται με το εμπόριο και την κοινωνική άνοδο, ενώ αφήνει περιθώρια για την κατανόηση όλων των κοινωνικών στρωμάτων της Κύπρου κατά τον 18ο αιώνα. Η παρούσα μελέτη είναι καρπός μιας μακροχρόνιας αρχειακής έρευνας αφιερωμένης στα υφάσματα, αντικείμενα του εμπορίου Βενετίας - Κύπρου και στη χρήση τους από τους κατοίκους της Λάρνακας τον 18ο αιώνα. Η έρευνα επικεντρώθηκε στα αρχεία της Βενετίας και στη μελέτη του αρχειακού υλικού του Βενετικού Προξενείου της Κύπρου (Consolato Veneto del Regno di Cipro) που σήμερα φυλάσσεται στο Κρατικό Αρχείο της Βενετίας. Επιχείρησα να παρακολουθήσω τη διαδρομή των υφασμάτων από την παραγωγή μέχρι την εμπορία τους, τη διάθεση και τη χρήση τους από μια συγκεκριμένη κοινωνική ομάδα που περιστρεφόταν γύρω από τα ευρωπαϊκά προξενεία της Λάρνακας. Η έρευνα για τα υφάσματα και τα ενδύματα έδειξε ότι στην Κύπρο δεν σώζεται κανένα που με βεβαιότητα να ανήκει στον 18ο αιώνα, γεγονός που έθεσε το ζήτημα μιας έρευνας, ταυτοποίησης και τεκμηρίωσης στα μουσεία και τις συλλογές ενδυμάτων πέραν των κυπριακών συνόρων. Η ιστορική ανάλυση των στοιχείων της μόδας της εποχής οδήγησε στην εμβάθυνση των τεχνικών πτυχών του αντικειμένου, επιτρέποντας τη διείσδυση στις γραπτές πηγές και τη διευκρίνιση των σχετικών όρων με τα χαρακτηριστικά των υφασμάτων και των ενδυμάτων, και προσφέροντας μεγαλύτερες δυνατότητες ερμηνείας. Με βάση τη συγκριτική έρευνα των κοινωνιών που χρησιμοποίησαν αυτά τα ενδύματα και της τεχνολογίας που διέθεταν, αναδύθηκαν οι απαντήσεις που ανταποκρίνονται στις γραπτές και εικονογραφικές μαρτυρίες της εποχής. Στο εγχείρημά αυτό, η κατανόηση του 18ου αιώνα στην Ανατολική Μεσόγειο, η πολιτική και η οικονομική κατάσταση της Κύπρου την εποχή αυτή και ο ρόλος των ευρωπαϊκών προξενείων ήταν η προϋπόθεση για την τεκμηρίωση της κοινωνικής αξίας των υφασμάτων και της κοινωνικής χρήσης των ενδυμάτων που κατασκευάζονταν από αυτά.
Καθοριστικοί παράγοντες της ασύμμετρης κυτταρικής διαίρεσης
Authors: Πότση Ντιάνα-Μαρία
Published: September 2021

Η ασύµµετρη κυτταρική διαίρεση αποτελεί µια θεµελιώδη βιολογική διαδικασία µέσω τηςοποίας βλαστικά ή πολυδύναµα προγονικά κύτταρα αναπαράγουν τον εαυτό τους, δίνονταςταυτόχρονα απογόνους που µπορούν να διαφοροποιηθούν προς διάφορες ιστικές κατευθύνσεις. Τοφαινόµενο έχει µελετηθεί επισταµένα σε εξελικτικώς κατώτερους οργανισµούς, αλλά ορισµένα κρίσιµαερωτήµατα παραµένουν αναπάντητα σε ό,τι αφορά τα ανώτερα είδη.Η παρούσα διδακτορική διατριβή αφορά ένα τέτοιο ερώτηµα και εστιάζεται στη διερεύνησητυχόν ασυµµετριών στην πυρηνική λάµινα, µια ινιδιακής φύσεως δοµή που επηρεάζει την αρχιτεκτονική του πυρήνα και φαίνεται να συµµετέχει στη γονιδιακή αποσιώπηση σε όλα τα µετάζωα. Στα πειράματα που πραγματοποιήθηκαν χρησιμοποιήθηκαν τα εμβρυονικά βλαστικά κύτταρα Ε14 από ποντίκια. Τα εμβρυονικά βλαστικά κύτταρα (ΕΒΚ, embryonic stem cells, ESCs) έχουν την ιδιότητα της απεριόριστης αυτοανανέωσης και της διαφοροποίησης προς όλες τις ιστικές κατευθύνσεις. Στόχος μας ήταν η καταγραφή ασύμμετρων κυτταρικών και η ανίχνευση ποσοτικών ή ποιοτικών διαφορών στο «µείγµα» Α- και Β-τύπου λαµινών στα θυγατρικά κύτταρα. Τα κύτταρα Ε14 μελετήθηκαν τόσο στηναδιαφοροποίητη όσο και στη διαφοροποιημένη κατάσταση. Κατά τη διάρκεια των διαφοροποιήσεωνπραγματοποιήθηκε ενδελεχής έλεγχος κλασσικών δεικτών για όλα τα στάδια μιας ασύμμετρηςκυτταρικής διαίρεσης και διερευνήθηκαν άλλοι παράγοντες ως προς την συμμετρική ή ασύμμετρηκατανομή τους, μεταξύ των οποίων και οι λαμίνες Α- και Β-τύπου. Πραγματοποιήθηκαν τυχαίες καιστοχευμένες διαφοροποιήσεις τόσο σε δύο όσο και σε τρεις διαστάσεις.Παρατηρήθηκε συστηματικά ότι τα κύτταρα Ε14διαιρούνται πάντοτε με συμμετρικό τρόπο. Επομένως, εστιάσαμε την προσοχή μας σε τυχόν δοµικές ασυµµετρίες, που επηρεάζουν τη µικροαρχιτεκτονική της πυρηνικής λάµινας ή τροποποιούν τη δυναµική συµπεριφορά της, δηλαδή την αντιστρεπτή αποικοδόµηση την οποία υφίσταται αυτή η δοµή κατά τη διάρκεια της µίτωσης. Για να μελετήσουμε με περισσότερη λεπτομέρεια τη δυναμική των πυρηνικών λαμινών, αναπτύξαμε δύο κυτταρικές σειρές στις οποίες υπερεκφράζονται οι πρωτεΐνες αυτές και χρησιμοποιήσαμε την τεχνική FRAP. Έχοντας ως άξονα την καταγραφή κάποιας ασυμμετρίας μεταξύ θυγατρικών κυττάρων, έπρεπε να μελετήσουμε κύτταρα τα οποία είναι μεταξύ τους θυγατρικά και βρίσκονται στην πρώιμη G1 φάση του κυτταρικού κύκλου, κατά την οποία ανασυγκροτείται ο πυρηνικός φάκελος, και κατά συνέπεια το δίκτυο της πυρηνικής λάμινας. Η σειρά πειραμάτων FRAP πραγματοποιείται στα κύτταρα των σταθερών κυτταρικών σειρών, διαμολυσμένα μέσω ηλεκτροδιαπίδυσης με την φθορίζουσα ιστόνη Η2Β. Τα πειράματα αυτά βρίσκονται σε εξέλιξη.
Phonological realization of morphosyntactic features
Authors: Μαρκόπουλος Γεώργιος
Published: September 2021

Στόχος αυτής της διατριβής είναι να προσφέρει μια ολοκληρωμένη ανάλυση για την πραγμάτωση των μορφοσυντακτικών χαρακτηριστικών της Ελληνικής σε φαινόμενα αλλομορφίας. Στη βιβλιογραφία, τα φαινόμενα αυτά συνήθως εξηγούνται στη βάση της αποθήκευσης θεματικών αλλόμορφων, της ύπαρξης δηλαδή ξεχωριστά αποθηκευμένων θεματικών μορφών με εγγενείς μορφοσυντακτικές ιδιότητες. Μια τέτοια προσέγγιση, ωστόσο, όχι μόνο προβλέπει ένα νοητικό λεξικό επιβαρυμένο με πολλαπλές καταχωρίσεις για κάθε ουσιαστικό ή ρήμα, αλλά και επιπλέον αποτυγχάνει να αναδείξει τις συτηματικότητες που διέπουν αυτά τα φαινόμενα. Στην παρούσα διατριβή προτείνεται μια εναλλακτική θεώρηση, η οποία διερευνά την εσωτερική δομή των υπό εξέταση κλιτικών τύπων τόσο σε μορφοσυντακτικό όσο και σε φωνολογικό επίπεδο. Συγκεκριμένα, υιοθετώντας το θεωρητικό πλαίσιο της Κατανεμημένης Μορφολογίας (Distributed Morphology, Halle & Marantz 1993), υποστηρίζουμε ότι οι ονοματικοί τύποι δεν αποθηκεύονται στο νοητικό λεξικό αλλά κατασκευάζονται στη σύνταξη. Οι δομές που προκύπτουν μέσα από τις συντακτικές διαδικασίες πραγματώνονται μέσω φωνολογικών αναπαραστάσεων, κάθε μία από τις οποίες αντιστοιχεί σε ένα συγκεκριμένο μορφοσυντακτικό χαρακτηριστικό. Προκειμένου να εξηγήσουμε τις αποκλίσεις που παρατηρούνται μεταξύ αυτών των αναπαραστάσεων και των επιφανειακών πραγματώσεων, προτείνουμε, στο πνεύμα της θεωρίας των Διαβαθμισμένων Συμβολικών Αναπαραστάσεων (Gradient Symbolic Representations, Smolensky & Goldrick 2016), ότι ορισμένα φωνολογικά στοιχεία δεν είναι πλήρως ενεργά στην υποκείμενη δομή και, γι’αυτόν τον λόγο, πραγματώνονται μόνο αν ενισχυθούν με επιπρόσθετη ενέργεια. Υπό αυτό το πρίσμα, η εμφάνιση αλλομορφικών φαινομένων αποδίδεται στην ιδιοσυγκρασιακή συμπεριφορά ορισμένων αναπαραστάσεων που, ενώ εμφανίζονται πλήρως σε ορισμένα περιβάλλοντα, σε άλλα απουσιάζουν ή εμφανίζονται μόνο μερικώς. Εκτός από τους υπό διρεύνηση ονοματικούς τύπους, το προτεινόμενο μοντέλο αποδεικνύεται ικανό να εξηγήσει επίσης αλλομορφικά φαινόμενα που απαντούν στη ρηματική μορφοσύνταξη της Ελληνικής αλλά και στα γραμματικά συστήματα άλλων γλωσσών (Ρωσικής, Ισπανικής και Εβραϊκής).
Τεχνικές επεξεργασίας κατανεμημένων γράφων και ρευμάτων γράφων
Authors: Λιάκος Παναγιώτης
Published: September 2021

Κάτω από τα περισσότερα σύνθετα συστήματα που διαδραματίζουν έναν κομβικό ρόλο στην καθημερινή μας ζωή κρύβονται περίπλοκα δίκτυα. Τέτοια δίκτυα πραγματικού κόσμου μοντελοποιούνται συχνά με τη χρήση γράφων. Ο μεγάλος όγκος των γράφων που παράγονται στο σημερινό διασυνδεδεμένο κόσμο επιτρέπει την πραγματοποίηση πολυάριθμων συναρπαστικών εφαρμογών αλλά και εγείρει σημαντικές προκλήσεις. Αναλογιστείτε για παράδειγμα το γράφο φιλίας ενός ιστοχώρου κοινωνικής δικτύωσης και τα ευρήματα στα οποία μπορούμε να φτάσουμε αν εκτελέσουμε αλγορίθμους δικτύων, όπως η ανίχνευση κοινοτήτων, στο γράφο αυτό. Εντούτοις, ο όγκος τον οποίο αγγίζουν τα δίκτυα πραγματικού κόσμου συχνά καθιστούν την εκτέλεση ακόμη και θεμελιωδών αλγορίθμων γράφων αδύνατη όταν ακολουθούνται παραδοσιακές προσεγγίσεις. Στην παρούσα διατριβή εστιάζουμε σε δύο κατευθύνσεις που επιτρέπουν τον χειρισμό δικτύων μεγάλης κλίμακας και συγκεκριμένα την κατανεμημένη επεξεργασία γράφων και τους αλγορίθμους ρευμάτων γράφων. Σε αυτό το πλαίσιο αρχικά συνεισφέρουμε όσον αφορά στη χρήση μνήμης των κατανεμημένων συστημάτων επεξεργασίας γράφων, επεκτείνοντας τις υπάρχουσες δομές ενός τέτοιου σύγχρονου συστήματος με συμπαγείς αναπαραστάσεις. Έπειτα, επικεντρωνόμαστε στο πρόβλημα της ανίχνευσης κοινοτήτων και προτείνουμε α) έναν τοπικό αλγόριθμο που αποκαλύπτει τη δομή κοινοτήτων γύρω από έναν κόμβο κι ο οποίος δύναται εύκολα να εκτελεστεί σε κατανεμημένο περιβάλλον και β) έναν αλγόριθμο ρευμάτων γράφων ο οποίος υπερκερά σημαντικά προσεγγίσεις τεχνολογίας αιχμής που χρησιμοποιούν ολόκληρο το γράφο, τόσο σε χρόνο εκτέλεσης όσο και σε χρήση μνήμης. Επιπρόσθετα, προτείνουμε μια τεχνική δειγματοληψίας που επιτρέπει την ανάκτηση του ενδιαφέροντος κομματιού ενός ρεύματος κοινωνικής δραστηριότητας που η εξ ολοκλήρου διαχείρισή του είναι αδύνατη εξαιτίας του όγκου του. Τέλος, εκμεταλλευόμαστε τα διαθέσιμα δεδομένα ενός δημοφιλούς ιστοχώρου κοινωνικής δικτύωσης ώστε να αξιολογήσουμε εμπειρικά ένα ευρέως διαδεδομένο μοντέλο διαμόρφωσης γνώμης, χρησιμοποιώντας έναν κατανεμημένο αλγόριθμο.
Το βίωμα της εγκυμοσύνης όταν απουσιάζει η γενετική συγγένεια μητέρας - εμβρύου
Authors: Χατζηιωαννίδου Ευαγγελία
Published: September 2021

Η παρούσα μελέτη είχε ως στόχο να μελετήσει διαχρονικά το βίωμα της εγκυμοσύνης Ελληνίδων που κυοφορούν έμβρυο η γονιμοποίηση του οποίου πραγματοποιήθηκε με δωρεά ωαρίου. Συγκεκριμένα, διερευνήθηκαν οι στάσεις, οι αντιλήψεις, οι πεποιθήσεις, οι αξίες καθώς και τα συναισθήματα των γυναικών που κυοφορούν μωρό με το οποίο δεν έχουν γενετική συγγένεια. Στην έρευνα συμμετείχαν εννέα εγκυμονούσες ηλικίας 32 έως 49 ετών (Μ.Ο. 40,8 έτη, Τ.Α. ± 4,9). Σε κάθε συμμετέχουσα πραγματοποιήθηκαν συνολικά τρεις ημι-δομημένες συνεντεύξεις στο τέλος του 1ου, 2ου και 3ου τριμήνου της εγκυμοσύνης. Από τον Απρίλιο 2014 έως τον Δεκέμβριο 2015 διεξήχθησαν συνολικά 27 συνεντεύξεις. Οι συνεντεύξεις απομαγνητοφωνήθηκαν κατά λέξη και αναλύθηκαν με βάση τις αρχές της ερμηνευτικής φαινομενολογικής ανάλυσης. Από την αφήγηση των γυναικών αναδύθηκαν τα παρακάτω πέντε υπερ-θέματα: 1) Κίνητρο για αναπαραγωγή, 2) Οι προσπάθειες για την απόκτηση παιδιού, 3) Η προοπτική της δωρεάς ωαρίων, 4) Θέματα σχετικά με τη δότρια και 5) Βιώνοντας την εγκυμοσύνη χωρίς γενετική συγγένεια. Τα αποτελέσματα έδειξαν ότι κάποιες συμμετέχουσες, πριν αποφασίσουν να αποκτήσουν παιδί με δωρεά ωαρίων και κατά τη διάρκεια του 1ου τριμήνου της εγκυμοσύνης, είχαν κάποιες ανησυχίες στην προσπάθειά τους να επεξεργαστούν ότι δεν θα αποκτήσουν παιδί που θα φέρει το δικό τους γενετικό υλικό. Ωστόσο, καθώς προχωρούσε η εγκυμοσύνη και ανέπτυξαν δεσμό με το έμβρυο που κυοφορούσαν, οι ανησυχίες περιορίστηκαν. Παρόλα αυτά, οι περισσότερες γυναίκες συνέχιζαν να ελπίζουν ότι κάποια μέρα ίσως θα αποκτούσαν ένα γενετικά συγγενές παιδί χωρίς ιατρική παρέμβαση. Συμπερασματικά, η εγκυμοσύνη με δωρεά ωαρίων απαιτεί μεν μία σύνθετη ψυχική διεργασία η οποία σχετίζεται με τα ζητήματα της υπογονιμότητας, την προσωπική ιστορία και τους μηχανισμούς αντιμετώπισης της κάθε γυναίκας, παρόλα αυτά, ωστόσο, ακολουθεί μία φυσιολογική πορεία.
Chemical characterization of fine PM and source apportionment of organic aerosol from ambient and laboratory measurements
Authors: Φλώρου Καλλιόπη
Published: September 2021

Τα ατμοσφαιρικά αερολύματα, γνωστά και ως ατμοσφαιρικά σωματίδια, είναι αιωρούμενα σωματίδια (στερεά ή υγρά) στον αέρα με διαμέτρους που κυμαίνονται από 1 nm έως περίπου 100 μm. Το ατμοσφαιρικά αερολύματα επηρεάζουν τον ακτινοβόλο προϋπολογισμό της Γης και συνεπώς το παγκόσμιο κλίμα μέσω των αποκαλούμενων άμεσων και έμμεσων ραδιενεργών επιδράσεων τους, ενώ έχουν επίσης αρνητικές επιπτώσεις στην ανθρώπινη υγεία. Μπορούν να ταξινομηθούν ως πρωτογενή (εκπεμπόμενα απευθείας στη φάση των σωματιδίων) ή δευτερογενή (σχηματίζονται στην ατμόσφαιρα μέσω μιας σειράς χημικών αντιδράσεων). Συνήθως, τα ατμοσφαιρικά σωματίδια αποτελούνται από ένα μείγμα ανόργανων και οργανικών χημικών ειδών, συμπεριλαμβανομένων των νιτρικών, θειικών, αμμωνιακών, οργανικών ενώσεων, στοιχειακού άνθρακα, θαλάσσιου άλατος, κρυσταλλικών ενώσεων και νερού. Το οργανικό αερόλυμα αντιπροσωπεύει ένα σημαντικό κλάσμα της μάζας των ατμοσφαιρικών σωματιδίων, αλλά οι πηγές και η χημική του σύνθεση δεν έχουν διευκρινιστεί ακόμη. Η φασματομετρία μάζας υψηλής ανάλυσης σε πραγματικό χρόνο ήταν η κεντρική τεχνική μέτρησης που χρησιμοποιήθηκε σε αυτή την εργασία. Το φασματόμετρο μάζας αερολύματος υψηλής ανάλυσης (HR-ToF-AMS) έχει τη δυνατότητα να μετρά συνεχώς τη χημική σύνθεση και την κατανομή μεγέθους των λεπτόκοκκων σωματιδίων (αεροζόλ με διάμετρο μικρότερη του 1μm). Τα φάσματα μάζας υψηλής ανάλυσης που παρέχονται από το όργανο κάθε λίγα λεπτά περιέχουν πληροφορίες τόσο για τις πηγές του οργανικού αεροζόλ όσο και για τη χημική του σύνθεση. Η εργασία αυτή παρουσιάζει τις πρώτες μετρήσεις με τη χρήση του HR-ToF-AMS σε δύο μεγάλες πόλεις της Ελλάδας (Αθήνα και Πάτρα) καθώς και σε μια απομακρυσμένη περιοχή (Φινοκαλιά, Κρήτη) και μελετάται η συμβολή των διαφόρων πηγών στα αντίστοιχα επίπεδα του οργανικού αεροζόλ. Επιπλέον, ο σχηματισμός δευτερογενούς οργανικού αερολύματος (SOA) κατά τη διάρκεια της φωτο-οξείδωσης του m- και p-ξυλένιου, δύο σημαντικών αρωματικών υδρογονανθράκων, διερευνάται στο εργαστήριο χρησιμοποιώντας έναν ατμοσφαιρικό θάλαμο προσομοίωσης.
Γενετικοί πολυμορφισμοί και έκβαση της κύησης
Authors: Δρυλλής Γεώργιος
Published: September 2021

Εισαγωγή: Πρόσφατα ευρήματα δείχνουν ότι ένας αριθμός μονών νουκλεοτιδικών πολυμορφισμών (SNPs) εντός της περιοχής του υποκινητή του γονιδίου αννεξίνης-Α5 (ΑΝΧΑ5) μειώνει την έκφραση του γονιδίου αναφοράς και έτσι αυτά παρουσιάζουν σημαντική συσχέτιση με την ύπαρξη επαναλαμβανόμενων απωλειών εγκυμοσύνης (RPL).Σκοπός: Στόχος της παρούσας μελέτης ήταν να μελετηθεί η συσχέτιση του απλοτύπου M2/ ANXA5 που αποτελείται από τέσσερα υπολειπόμενα αλληλόμορφα: [(SNP1: (-) 467G> A, SNP2: (-) 448A> C, SNP3: (-) 422T> C και SNP4: (-) 373G> A)] με την εμφάνιση επαναλαμβανόμενων απωλειών εγκυμοσύνης στον ελληνικό πληθυσμό, καθώς και των υπολειπόμενων αλληλόμορφων δύο περαιτέρω πολυμορφισμών (SNPs): του SNP5: (-) 302T> G και του SNP6: (-) 1C> T, ως ανεξάρτητων παραγόντων κινδύνου για RPL.Μέθοδοι: Μια γονιδιωματική περιοχή 752bp του υποκινητή του ANXA5 γονιδίου ενισχύθηκε με PCR χρησιμοποιώντας ειδικούς εκκινητές. Για τα έξι αυτά SNPs (υπολειπόμενα αλλήλια) στην περιοχή του υποκινητή γονιδίου της ANXA5, έγινε γονοτυπική ανάλυση με Sanger ακολουθία σε εκατό (100) Ελληνίδες γυναίκες με επαναλαμβανόμενες αποβολές (διάμεση τιμή = 3) και εβδομήντα (70) γόνιμες γυναίκες. Η στατιστική ανάλυση έγινε χρησιμοποιώντας το SAS 9.3 για τα Windows (SAS Institute Inc. NC, ΗΠΑ) και τα πακέτα SPSS για Windows (C.DiMaggio 2013, SAS Institute 2014).Αποτελέσματα: Αυτή η μελέτη ελέγχου αποκάλυψε ότι δεν υπάρχει στατιστικά σημαντικά αυξημένος κίνδυνος εμφάνισης καθ’έξιν αποβολών (RPL) μεταξύ των φορέων του M2 / ANXA5 (υπολειπόμενα αλληλόμορφα των SNP1-4) στον ελληνικό πληθυσμό, καθώς δεν υπήρχαν στατιστικές διαφορές μεταξύ των ασθενών με επαναλαμβανόμενες απώλειες εγκυμοσύνης και των γόνιμων μαρτύρων (11,5% στο RPL περιπτώσεις έναντι 9,29% στους μάρτυρες, ρ-τιμή: 0,6364). Δεν υπήρχε στατιστικά σημαντική διαφορά όσο αφορά τον ανεξαρτητο προγνωστικό παράγοντα κινδύνου για τα SNP5 και SNP6 μεταξύ των δύο ομάδων. Συγκεκριμένα, οι φορείς των SNP5 και SNP6 είχαν αυξημένο κίνδυνο για εμφάνισηκαθ’έξιν αποβολών (RPL) με αναλογία πιθανοτήτων: 1,2472 και 1,3846 αντίστοιχα, αλλά χωρίς στατιστικά σημαντική σημασία.Συμπεράσματα:Ο απλότυπος M2 / ANXA5 δεν διαφέρει όσο αφορά το μέγεθος κινδύνου μεταξύ των ασθενών με RPL και των γόνιμων γυναικών στον ελληνικό πληθυσμό. Επίσης, είναι η πρώτη φορά που τα υπολειπόμενα αλλήλια των SNP5 και SNP6 αξιολογήθηκαν εκτενώς σε γυναίκες ευρωπαϊκής προέλευσης με επαναλαμβανόμενες απώλειες εγκυμοσύνης (RPL) και δεν φαίνεται να αποτελούν ανεξάρτητους παράγοντες κινδύνου στην εμφάνιση RPL στον ελληνικό πληθυσμό. Ωστόσο, αυτό πρέπει να επιβεβαιωθεί σε περαιτέρω και μεγαλύτερες κλινικές δοκιμές σε γυναίκες ευρωπαϊκής προέλευσης.
Η σωματικότητα στη νεοελληνική λογοτεχνία
Authors: Τορναρίτη Έλενα
Published: September 2021

Η διατριβή εξετάζει διαθεματικά το έργο του θεσσαλονικιού συγγραφέα Δημήτρη Δημητριάδη, εστιάζοντας στον μηχανισμό της παραβίασης του ορίου (transgression) ως προϊόν λογοτεχνικών επιρροών, σωματικής μεσολάβησης και ιστορικού πλαισίου. Με εμφανείς επιδράσεις από τον Γιώργο Χειμωνά, τον Georges Bataille, τον Jean Genet και τον Maurice Blanchot, το έργο του Δημήτρη Δημητριάδη προσδένεται σε μια γενεαλογία αντι-ουμανιστικής λογοτεχνίας, η οποία φαίνεται να παράγει γλώσσα μέσα από τις στρατηγικές της παραβίασης (του ορίου), της σπατάλης και της απώλειας. Το μεθοδολογικό πρίσμα της διαθεματικότητας (: πώς η τάξη, το φύλο, η σεξουαλικότητα και η εθνική ταυτότητα, ως σωματικές εγγραφές, διαδραματίζουν ρόλο στη διαμόρφωση της ποιητικής του συγγραφέα) ενισχύει την ένταξη του έργου σε ένα σύνολο πολιτισμικών παραδειγμάτων που αμφισβητούν τα θεμέλια του δυτικού λογοκεντρισμού, υπονομεύοντας τις κοινωνικοπολιτικές συνθήκες και τις κοινωνικές ιεραρχίες μέσα στις οποίες παράγονται. Ενισχύοντας, μέσω φιλοσοφικών και λογοτεχνικών επιδράσεων και ιστορικών εγγραφών, την επαναφορά του διονυσιακού (και του καρναβαλικού) στη νεωτερικότητα, το έργο του Δημητριάδη φαίνεται να αναδεικνύει το σώμα ως μεσολάβηση ανάμεσα στην κοινωνική και τη συμβολική τοπογραφία.
Διερεύνηση και χαρτογράφηση των στρατηγικών αφής που χρησιμοπούνται από μαθητές με πολλαπλές αναπηρίες και σοβαρά προβλήματα όρασης
Authors: Παπαζαφείρη Μαρία
Published: September 2021

Η μελέτη των διάφορων τομέων ανάπτυξης των μαθητών με αναπηρία όρασης και πολλαπλές αναπηρίες ή τυφλοκώφωση βρίσκεται τις τελευταίες δεκαετίες στο επίκεντρο του ερευνητικού ενδιαφέροντος. Η παρούσα διδακτορική διατριβή εστιάζει στις συμπεριφορές και στρατηγικές απτικής διερεύνησης, τις οποίες χρησιμοποιούν οι συγκεκριμένοι μαθητές κατά την αλληλεπίδραση τους με το περιβάλλον μέσω της αφής. Ως «συμπεριφορές απτικής διερεύνησης», ορίζονται όλες εκείνες οι απτικές συμπεριφορές που εκδηλώνουν οι μαθητές για τη μελέτη των αντικειμένων του περιβάλλοντος τους, Ενώ ως «απτικές στρατηγικές διερεύνησης», ορίζονται οι επαναλαμβανόμενες κινήσεις των χεριών με στόχο την αντίληψη μιας ιδιότητας του αντικειμένου. Για τον όρο «αναπηρία όρασης και πολλαπλές αναπηρίες» (vision and multiple impairments- VIMI), δεν αναφέρεται συγκεκριμένος ορισμός στη βιβλιογραφία. Για αυτό το λόγο ο συγκεκριμένος πληθυσμός μαθητών προσεγγίζεται με βάση τα χαρακτηριστικά του. Οι μαθητές με αναπηρία όρασης και πολλαπλές αναπηρίες ή τυφλοκώφωση, αντιμετωπίζουν σοβαρές δυσκολίες στη λήψη πληροφοριών από το περιβάλλον τους κατά την αλληλεπίδραση τους με αυτό. Στην παρούσα διδακτορική διατριβή συμμετείχαν 82 μαθητές με αναπηρία όρασης και πολλαπλές αναπηρίες ή τυφλοκώφωση, μεταξύ 6 και 30 ετών, και 46 επαγγελματίες, οι οποίοι εμπλέκονταν στην εκπαίδευση των συγκεκριμένων μαθητών. Για τη συλλογή δεδομένων χρησιμοποιήθηκαν: α. πρωτόκολλο παρατήρησης, β. πρωτόκολλο συνέντευξης, και γ. συνθετικό εργαλείο εκτίμησης των λειτουργικών απτικών συμπεριφορών, και δ. η μέθοδος της βιντεοσκόπησης. Τα αποτελέσματα της παρούσας διδακτορικής διατριβής δημιούργησαν ένα ευρύ πλαίσιο μέσα στο οποίο παρατηρήθηκαν οι συμπεριφορές και στρατηγικές απτικής διερεύνησης των μαθητών κατά την ενεργή αλληλεπίδραση τους με αντικείμενα, με απώτερο στόχο την αντίληψη φυσικών ιδιοτήτων των αντικειμένων (βάρος, μέγεθος, υφή, σχήμα, συνεκτικότητα). Επιπλέον, τονίζεται η σημαντικότητα της αφής για τους μαθητές με αναπηρία όρασης και πολλαπλές αναπηρίες καθώς και η ανάγκη ανάπτυξης εξατομικευμένων προγραμμάτων. Τέλος, αναδεικνύεται η ανάγκη σχεδιασμού και εφαρμογής επιμορφωτικών προγραμμάτων για τους επαγγελματίες του πεδίου, τα οποία θα δίνουν έμφαση στην αφή, στις συμπεριφορές και στρατηγικές απτικής διερεύνησης, στο συνδυασμό των αναπηριών, στην έγκυρη και έγκαιρη αξιολόγηση και παρέμβαση με στόχο την γνωστική και κοινωνική ανάπτυξη των μαθητών και την αυτονομία τους.
Three essays on the housing market
Authors: Κυριαζάκου Ελένη
Published: September 2021

Tο πεδίο έρευνας σχετίζεται με την ανάλυση της συμπεριφοράς των τιμών της αγοράς ακινήτων. Αποτελείται από τρείς επιμέρους ερευνητικές αναλύσεις. Στο πρώτο μέρος το ενδιαφέρον εστιάζεται στην ανάλυση της σύγκλισης των τιμών των ακινήτων. Με τη διεξαγωγή test μοναδιαίας ρίζας σε γραμμικό και μη γραμμικό πλαίσιο διερευνάται η τάση των χρονολογικών σειρών να συγκλίνουν η να αποκλίνουν σε σχέση με τη μακροχρόνια ισορροπία. Τα δεδομένα αφορούν την περίοδο από 1983:1 to 2012:4 και εξετάζονται οι δώδεκα περιφέρεις της Μ.Βρετανίας. Το συμπέρασμα που προκύπτει επιβεβαιώνει ότι οι τιμές των ακινήτων στην νότια Αγγλία συμπεριφέρονται διαφορετικά από την βόρεια και έχουν τη τάση να συγκλίνουν περισσότερο. Στο δεύτερο μέρος της ανάλυσης γίνεται έλεγχος της αιτιώδους σχέσης συνάφειας των τιμών των ακινήτων στις δώδεκα περιφέρειες της Μ.Βρετανίας. Εξετάζεται η γραμμική και μη γραμμική σχέση αιτιότητας για την περίοδο 1983:1 to 2012:4. Προκύπτει ότι η αγορά ακινήτων στο Λονδίνο έχει τη μεγαλύτερη επίδραση στις υπόλοιπες περιφέρεις και η προβλεψιμότητα του είναι κυρίως βραχυπρόθεσμη και μη γραμμική. Στο τρίτο μέρος της ανάλυσης εξετάζεται η σχέση αιτιότητας των τιμών των ακινήτων ανάμεσα στις έντεκα πιο σημαντικές πόλεις του Καναδά. Τα δεδομένα αφορούν την περίοδο 1990:7 to 2015:9. Εφαρμόζοντας την μεθοδολογία της επικύρωσης του διασταυρωμένου δείγματος, διεξάγεται το συμπέρασμα ότι το Τορόντο αποτελεί την κινητήριο δύναμη της καναδικής αγοράς ακινήτων σε γραμμικό πλαίσιο. Το παραπάνω συμπέρασμα επιβεβαιώνεται και μη γραμμικά.
Η αρχή της ίσης μεταχείρισης στις δημόσιες συμβάσεις υπό το πρίσμα του εθνικού και κοινοτικού / ενωσιακού δικαίου
Authors: Πιλιλίτση Μαίρη
Published: September 2021

Το θέμα αυτής της διατριβής είναι, αφενός, η επιρροή που ασκούν οι οικονομικές, πολιτικές και ιδεολογικές επιδιώξεις των πολιτικών συντελεστών ενός σχηματισμού, στο δίκαιο που παράγεται από τον σχηματισμό αυτό και, αφετέρου, ο τρόπος με τον οποίο το δίκαιο αυτό, εφαρμοζόμενο σε ένα δεύτερο πεδίο, πετυχαίνει να συμβάλει στην αναμόρφωση αρχών, αντιλήψεων και πρακτικών στο χώρο που εφαρμόζεται. Υπό αυτό το πρίσμα, μελετήθηκε η λειτουργία, σε δύο πεδία -την ευρωπαϊκή ένωση και το ελληνικό κράτος- μιας δικαϊκής αρχής, της αρχής της ίσης μεταχείρισης, όπως εφαρμόζεται στις δημόσιες συμβάσεις
Μεθοδολογικό πλαίσιο αξιοπιστίας και αποδοτικότητας θαλασσίων κατασκευών για ανανεώσιμες πηγές ενέργειας
Authors: Δαγκίνης Ιωάννης
Published: September 2021

Η κλιματική αλλαγή με τις μελλοντικές συνέπειες που μπορεί να προκαλέσει, η προστασία του περιβάλλοντος που απειλείται και η ορθολογική διαχείριση των ενεργειακών πόρων λόγω της μείωσης των ενεργειακών αποθεμάτων των συμβατικών καυσίμων, αποτελούν πεδία που παρουσιάζουν διεθνώς ενδιαφέρον και τίθενται στόχοι που απαιτείται να επιτευχθούν. Σε ένα μεγάλο μέρος της πραγματοποίησης αυτών των στόχων συμβάλουν οι νέες τεχνολογίες και τα καινοτόμα συστήματα που αξιοποιούν το τεράστιο δυναμικών των Ανανεώσιμων Πηγών Ενέργειας (ΑΠΕ) και σκοπό έχουν να συμβάλουν στις προσπάθειες για βιώσιμη ανάπτυξη. Οι τεχνολογίες αυτές και ειδικότερα όσες αναπτύσσονται για την αξιοποίηση του υπεράκτιου αιολικού δυναμικού και της ενέργειας των κυμάτων αποτελούν το ερευνητικό αντικείμενο της παρούσας διατριβής. Η ανάπτυξη αυτών των τεχνολογιών, κρίθηκε ιδιαίτερα σημαντικό να διερευνηθεί διότι η ανάπτυξή τους καθώς και η λειτουργία τους υπόκειται σε αβεβαιότητα και παρουσιάζονται προβληματισμοί που αποτελούν πολύπλοκα και πολυδιάστατα ζητήματα. Τα ζητήματα αυτά σχετίζονται με την αξιοπιστία κατά την ανάπτυξη των συστημάτων, την αποδοτικότητα , την επίδραση στο περιβάλλον, την ασφάλεια και την αποδοχή από το κοινωνικό σύνολο, που θα πρέπει να αξιολογηθούν με αντίστοιχα κριτήρια που περιλαμβάνουν τεχνολογικά, οικονομικά, περιβαλλοντικά και κοινωνικά. Η έρευνα πραγματοποιήθηκε με την αξιοποίηση και το μετασχηματισμό εργαλείων που διατίθενται στο θεωρητικό υπόβαθρο της αξιοπιστίας και των πολυκριτηρικών μεθόδων, τα οποία δεν έχουν αξιοποιηθεί για τη διερεύνηση των υπεράκτιων κατασκευών. Επομένως, εξετάζοντας το επιστημονικό πεδίο αξιολόγησης της αξιοπιστίας και πολυκριτηριακής ανάλυσης, επιλέχθηκαν τα εργαλεία FMEA, AHP, TOPSIS καθώς και οι συνδυασμοί τους με τροποποιήσεις και βελτιώσεις, ώστε να εφαρμοστούν κατάλληλα σε ένα δομημένο μεθοδολογικό πλαίσιο και να αποτελέσουν τη βάση της υλοποίησης της προτεινόμενης εργαλειοθήκης. Η εργαλειοθήκη, έχει την ικανότητα να μοντελοποιήσει, να αξιολογήσει και να βελτιστοποιήσει υπεράκτιες κατασκευές αξιοποίησης του δυναμικού των ΑΠΕ, λαμβάνοντας υπόψη ποιοτικά και ποσοτικά στοιχεία, σχετικά με τις διαθέσιμες εναλλακτικές λύσεις. Η συμβολή της παρούσας διατριβής είναι ένα μεθοδολογικό πλαίσιο για την αναγνώριση όλων παραμέτρων του προβλήματος, την εμπεριστατωμένη ανάλυση των μεταξύ τους αλληλεπιδράσεων και τελικά την διαμόρφωση ενός διαφανούς και συνεπούς εργαλείου υποστήριξης των αποφασιζόντων. Συνοψίζοντας, η ανάπτυξη της προτεινόμενης εργαλειοθήκης αποκτά σημαντική αξία διότι συμβάλει με την εισαγωγή νέων εργαλείων στην αξιολόγηση υπεράκτιων συστημάτων ΑΠΕ και υποστηρίζει την ανάλυση στην λήψη αποφάσεων καθώς και τελικών προτάσεων με βάση τα χαρακτηριστικά των εμπλεκομένων και των υπεράκτιων κατασκευών.
Το γενικό μέρος των βασικών δικαιωμάτων μέσα από τη θεωρία του Τhomas Scanlon
Authors: Σταυρόπουλος Θωμάς
Published: September 2021

Αν υιοθετήσουμε τη θέση ότι το δίκαιο και δη τα βασικά δικαιώματα θα πρέπει να συνδέονται με την ηθική, τότε η θεωρία του Thomas Scanlon φαίνεται να παρουσιάζει ιδιαίτερο ενδιαφέρον. Στόχος της διατριβής είναι να διερευνηθεί αν είναι δυνατό να εξαχθούν από τη θεωρία του Scanlon χρήσιμα συμπεράσματα για την εγχώρια νομική επιστήμη. Το πρώτο κεφάλαιο επικεντρώνεται στη σχέση δικαίου και ηθικής και αναπτύσσεται μέσα από την αντιπαραβολή των θεωριών του νομικού φορμαλισμού και του νομικού ρεαλισμού, όπως λαμβάνει χώρα ιδίως στo περιβάλλον των Ηνωμένων Πολιτειών Αμερικής. Αναδεικνύονται οι λόγοι, για τους οποίους τα βασικά δικαιώματα θα πρέπει να γίνονται κατανοητά και ως ηθικές επιταγές. Στο δεύτερο κεφάλαιο γίνεται αναφορά στη θεωρία του Thomas Scanlon, κυρίως στον κοντρακτουαλισμό του, αλλά και σε επιμέρους θέσεις του που παρουσιάζουν ενδιαφέρον για το ερευνητικό αντικείμενο της διατριβής. Στο τρίτο κεφάλαιο αναδεικνύονται οι θέσεις του Scanlon που αφορούν στο γενικό μέρος των βασικών δικαιωμάτων και αντιπαραβάλλονται με κριτική διάθεση προς αυτές της εγχώριας θεωρίας. Στο τέταρτο κεφάλαιο συνοψίζονται τα συμπεράσματα της διατριβής και υποστηρίζεται η θέση ότι η θεωρία του Scanlon μπορεί να κομίσει χρήσιμα στοιχεία για την κατανόηση του γενικού μέρους των βασικών δικαιωμάτων.
Multimedia object classification and retrieval
Authors: Σταθόπουλος Σπυρίδωνας
Published: September 2021

Η παρούσα διατριβή ερευνά το πρόβλημα της ανάκτησης και κατηγοριοποίησης πολυμεσικού περιεχομένου. Στο πρώτο μέρος γίνεται μία διερεύνηση της εφαρμογής Λανθάνουσας Σημασιολογικής Ανάλυσης για ανάκτηση εικόνας σε συλλογές μεγάλης κλίμακας (LSA). Παρουσιάζεται μία αποτελεσματική προσέγγιση για την εφαρμογή LSA η οποία παρακάμπτει την Ανάλυση Ιδιαζουσών Τιμών (SVD) στον πίνακα χαρακτηριστικών, ξεπερνώντας με αυτόν τον τρόπο το πρόβλημα της εφαρμογής της μεθόδου σε σύνολα δεδομένων μεγάλης κλίμακας. Στη μελέτη αυτή διερευνάται ο συνδυασμός διαφορετικών αναπαραστάσεων εικόνας είτε σε πρώιμο στάδιο (Early fusion) είτε σε μεταγενέστερο (Late fusion) με στόχο την αποτελεσματικότερη ανάκτηση εικόνας. Επιπλέον, προτείνεται μία συνάρτηση πυρήνα (Kernel function) βασισμένη στην LSA η οποία συσχετίζει χαρακτηριστικά από διαφορετικές πηγές σε ένα κοινό λανθάνοντα χώρο. Η προτεινόμενη προσέγγιση συνδυάζει την ταξινόμηση με την ανάκτηση, αναπαριστώντας τις εικόνες με ένα σύνθετο διάνυσμα ενσωματώνοντας την πληροφορία που προκύπτει από την κατηγοριοποίηση. Τα πειραματικά αποτελέσματα δείχνουν ότι υπερέχει της λανθάνουσας ευρετηρίασης που προκύπτει από την εφαρμογή SVD.Για την αναπαράσταση εικόνων, προτείνεται μια γενίκευση του μοντέλου Bag-of-Colors (BoC). Ο νέος αλγόριθμος, που αναφέρεται ως QBoC, βασίζεται στην αποσύνθεση των εικόνων σε ένα δέντρο από τεταρτημόρια κωδικοποιώντας με αυτόν τον τρόπο χωρικές πληροφορίες στην τελική απεικόνιση της εικόνας. Σε συνδυασμό με το μοντέλο Bag-of-Visual-Words (BoVW) χρησιμοποιείται για την αποτελεσματική κατηγοριοποίηση ιατρικών εικόνων.Τέλος, παρουσιάζεται μια νέα προσέγγιση για το συνδυασμό του LSA με Νευρωνικά Δίκτυα Συνέλιξης (CNNs) για την ταξινόμηση εικόνων βάση περιεχομένου. Για το σκοπό αυτό, κατασκευάζεται ένας βελτιστοποιημένος λανθάνων σημασιολογικός χώρος που καταγράφει τη συσχέτιση των εικόνων σε κάθε κατηγορία χρησιμοποιώντας ένα προ-εκπαιδευμένο νευρωνικό δίκτυο.Τα χαρακτηριστικά των εικόνων προβάλλονται μέσο ενός σταθμισμένου Latent Semantic Tensor σε ένα χαμηλότερο χώρο και χρησιμοποιούνται για να εκπαιδεύσουν ένα CNN που πραγματοποιεί την τελική ταξινόμηση. Τα πειραματικά αποτελέσματα καταδεικνύουν την αποτελεσματικότητα αυτής της προσέγγισης σε ότι αφορά την ακρίβεια της ταξινόμησης, επιτυγχάνοντας συγκρίσιμα αποτελέσματα με αντίστοιχες σύγχρονες προσεγγίσεις.
Αξιολόγηση επαναληψιμότητας και κλινικές εφαρμογές της συνεστιακής μικροσκοπίας στην απεικόνιση του αμφιβληστροειδούς και των φωτοϋποδοχέων
Authors: Παλλήκαρης Αριστοφάνης
Published: September 2021

Εκτός από τη συμβατική εφαρμογή της συνεστιακής μικροσκοπίας ή πιο σωστά οφθαλμοσκοπίας σκοπός της οποίας είναι η ποιοτική αξιολόγηση του αμφιβληστροειδή, η συγκεκριμένη απεικονιστική τεχνολογία πλαισιώνεται με επιμέρους τεχνικές, όπως αυτές της Doppler και της αγγειογραφίας με φλουορεσκεΐνη ή πράσινο της ινδοκυανίνης, οι οποίες προσδίδουν τη δυνατότητα ποσοτικής μέτρησης της αιματικής ροής των αγγείων του αμφιβληστροειδή και χοριοειδή, της αξονικής τομογραφίας για την ποσοτική αξιολόγηση των παχυμετρικών και τοπογραφικών δεδομένων του αμφιβληστροειδή και της περιμετρίας (μικροπεριμετρία) για τη λεπτομερέστερη αξιολόγηση της φωτεινής ευαισθησίας του αμφιβληστροειδή και της σταθερότητας προσήλωσης του οφθαλμού. Η συνεστιακή οφθαλμοσκοπία πλαισιωμένη από τις πρώτες δύο προαναφερόμενες τεχνικές έχει μελετηθεί εκτενώς. Αντιθέτως, η μελέτη της αξονικής τομογραφίας και της μικροπεριμετρίας με συνεστιακή οφθαλμοσκοπία έχει περιοριστεί κυρίως στη μελέτη του οπτικού νεύρου του οφθαλμού και της γενικότερης φωτεινής ευαισθησίας του αμφιβληστροειδή. Γενικότερος σκοπός της παρούσης διατριβής είναι η εκτενέστερη μελέτη και επιμέρους ανάπτυξη των ποσοτικών δεδομένων της αξονικής τομογραφίας και της μικροπεριμετρίας με την χρήση συνεστιακής οφθαλμοσκοπίας για αξιολόγηση της περιοχής της ωχράς κηλίδας. Η αξιολόγηση της επαναληψιμότητας των ήδη υπαρχόντων αξονικών τομογραφικών δεδομένων της ωχράς κηλίδας και η συσχέτιση τους με την εμπεριστατωμένη κλινική εξέταση της φλουοροαγγειογραφίας σε φυσιολογικούς και παθολογικούς οφθαλμούς καθώς και η ανάπτυξη και μελέτη επιμέρους τοπογραφικών δεικτών της ωχράς κηλίδας σε φυσιολογικούς οφθαλμούς αποτελούν συγκεκριμένους σκοπούς της παρούσας διατριβής, όσον αφορά την αξονική τομογραφία με συνεστιακή οφθαλμοσκοπία. Η αξιολόγηση της φωτεινής ευαισθησίας και της σταθερότητας προσήλωσης μιας αριθμητικά μεγάλης ομάδας φυσιολογικών οφθαλμών και δύο ομάδων με πρώιμη και ενδιάμεση ηλικιακή εκφύλιση της ώχρας κηλίδας, η μελέτη των διαφορών μεταξύ ενός ανεπτυγμένου και ενός μειωμένου πλέγματος φωτεινών ερεθισμάτων, και η μελέτη των διαφορών μεταξύ των φυσιολογικών και πα- θολογικών οφθαλμών αποτελούν συγκεκριμένους σκοπούς όσον αφορά την μικροπεριμετρία με συνεστιακή οφθαλμοσκοπία.
Ανοσοφαινοτυπική μελέτη μοριακών δεικτών εμπλεκόμενων στην παθογενετική οδό ΡΙ3Κ/ΑΚΤ σε διηθητικά και μη καρκινώματα του μαστού
Authors: Μπάλιου Ευαγγελία
Published: September 2021

Το μονοπάτι PI3K/Akt είναι ένα από τα σημαντικότερα μονοπάτια μεταγωγής σήματος από αυξητικούς παράγοντες και άλλα εξωκυττάρια μηνύματα. Η σημασία του για την επιβίωση είναι καθοριστική, καθώς διαδραματίζει ρυθμιστικό ρόλο στην απόπτωση, στον πολλαπλασιασμό, στην ανάπτυξη και στην κινητικότητα. Σκοπός της παρούσας μελέτης είναιη ταυτοποίηση εύκολα εκτιμούμενων μορίων, με τη μέθοδο της ανοσοϊστοχημείας, εμπλεκόμενων στο σηματοδοτικό μονοπάτι PI3K/Akt, που πιθανόν να σχετίζονται με την πρόοδο και την επιθετικότητα της νόσου.Το δείγμα αποτέλεσαν 70 περιπτώσεις (n=70) αδενοκαρκινώματος του μαστού. Εξήντα καρκινώματα (n=60) είχαν διαγνωσθεί ως διηθητικά (πορογενή) αδενοκαρκινώματα, χωρίς ειδικούς χαρακτήρες (NST), με θέσεις in situ καρκινώματος, παρακείμενα, ενώ τα υπόλοιπα δέκα (n=10), ως αμιγή (in situ) πορογενή καρκινώματα Η ανοσοϊστοχημική διερεύνηση περιελάμβανε τα αντισώματα mdm2, p53, pAkt και PTEN, στις αντίστοιχες ιστολογικές τομές.Σύμφωνα με τα αποτελέσματά μας, στα διηθητικά καρκινώματα, παρατηρήθηκε στατιστικά σημαντική συσχέτιση της έκφρασης των ER με την έκφραση του pAkt (p = 0,021), ενώ φαίνεται, ότι η μειωμένη έκφραση του pAkt συνδυάζεται με μεγαλύτερη πιθανότητα παρουσίας λεμφαδενικής μετάστασης. Επίσης, παρατηρήθηκε ανοσοθετικότητα για τα αντισώματα mdm2 (61,5%), PTEN (53,8%) και pAkt (100%) τόσο στα αμιγή in situ, όσοκαι στα in situ καρκινώματα, που συνυπάρχουν σε παρακείμενες θέσεις των διηθητικών καρκινωμάτων. Τα ευρήματά μας υποδηλώνουν ότι η μειωμένη έκφραση του pAkt σχετιζόμενη θετικά με τη μεγαλύτερη πιθανότητα λεμφαδενικής μετάστασης, υποδεικνύει δυσμενέστερη πρόγνωση της νόσου, τόσο για την πιθανότητα τοπικής υποτροπής όσοκαι για την επιβίωση, αποτελώντας προφανώς, ένα δείκτη φτωχής πρόγνωσης για τις ασθενείς με καρκίνωμα του μαστού.
Διερεύνηση των ψυχοκοινωνικών και εκπαιδευτικών χαρακτηριστικών ανηλίκων με παραβατική συμπεριφορά και προσδιορισμός κριτηρίων για την ανάπτυξη ψυχοπαιδαγωγικής παρέμβασης
Authors: Ζαχαρογέωργα Τιμόκλεια
Published: September 2021

Το πρόβλημα της νεανικής παραβατικότητας παρουσιάζει αύξηση σε παγκόσμιο επίπεδο, ενώ η επιτακτική ανάγκη για την αντιμετώπισή του προκύπτει από τις καταστροφικές συνέπειες που έχει για τον ίδιο τον παραβάτη, αλλά και για την κοινωνία στο σύνολό της. Ο διεθνής προβληματισμός για την υποτροπή των ανήλικων παραβατών αποδεικνύει πως οι μέχρι τώρα πρακτικές είναι αναποτελεσματικές. Η ανασκόπηση της διεθνούς έρευνας καταδεικνύει ότι οι εμπεριστατωμένες παρεμβάσεις θεωρούνται απαραίτητες, ενώ ο αριθμός των ερευνών κρίνεται περιορισμένος στις περισσότερες χώρες του δυτικού κόσμου συμπεριλαμβανομένης της Ελλάδας. Βασικός σκοπός της παρούσας έρευνας είναι η διερεύνηση των ψυχοκοινωνικών και εκπαιδευτικών χαρακτηριστικών των ανήλικων παραβατών και ο προσδιορισμός κριτηρίων για την ανάπτυξη αποτελεσματικών προγραμμάτων ψυχοπαιδαγωγικής παρέμβασης για ανήλικους παραβάτες. Η έρευνα διεξήχθη τον Απρίλιο του 2013 στα γυμνάσια της Ελλάδας που λειτουργούν μέσα σε φυλακές. Το δείγμα αποτέλεσαν 45 μαθητές αρσενικού φύλου ηλικίας 16-19 ετών και οι 20 εκπαιδευτικοί τους, 12 άνδρες και 8 γυναίκες με μέση εκπαιδευτική εμπειρία 11 έτη και εμπειρία κατά μέσο όρο με ανήλικους παραβάτες 6,5 έτη. Για τη συλλογή των δεδομένων χρησιμοποιήθηκε το σύστημα Achenbach για Εμπειρικά Βασισμένη Αξιολόγηση (ASEBA/YSR ερωτηματολόγιο για εφήβους), η Κλίμακα αυτοεκτίμησης για παιδιά και εφήβους ανεξάρτητη πολιτισμικών παραγόντων (Culture- free self-esteem inventory for children [CFSEI-B]) αυτοσχέδιο ερωτηματολόγιο συνέντευξης για τους εκπαιδευτικούς και αυτοσχέδιο ερωτηματολόγιο αυτοαναφοράς για τους ανήλικους παραβάτες. Με βάση τα αποτελέσματα της έρευνας οι ανήλικοι παραβάτες παρουσιάζουν σε υψηλό ποσοστό προβλήματα συμπεριφοράς, σχολικής αποτυχίας, σχολικής διαρροής και συμπτώματα ΔΕΠ/Υ, ενώ οι περισσότεροι κάνουν χρήση ουσιών. Η εκπαίδευση στα σωφρονιστικά ιδρύματα δεν ικανοποιεί τις μαθησιακές και ψυχοσυναισθηματικές ανάγκες των ανηλίκων και επιπλέον, τα σωφρονιστικά ιδρύματα δεν εφαρμόζουν προγράμματα που πληρούν τα κριτήρια της επιτυχημένης επανένταξης των ανήλικων παραβατών στην κοινωνία. Με βάση τα συμπεράσματα της έρευνας προσδιορίζονται σε τρία κλιμακωτά επίπεδα ανάλυσης τα κριτήρια για την ανάπτυξη ψυχοπαιδαγωγικών προγραμμάτων αντιμετώπισης της νεανικής παραβατικότητας.